15 workers killed 17 missing in Pune factory fire Pune Fire: ପୁଣେରେ କାରଖାନାରେ ଭୟଙ୍କର ଅଗ୍ନିକାଣ୍ଡ; ୧୫ ଜଣ କର୍ମଚାରୀ ଜଳି ମଲେ; ୧୭ ଜଣ ନିଖୋଜ- News18 odia\nPune Fire: ପୁଣେରେ କାରଖାନାରେ ଭୟଙ୍କର ଅଗ୍ନିକାଣ୍ଡ; ୧୫ ଜଣ କର୍ମଚାରୀ ଜଳି ମଲେ; ୧୭ ଜଣ ନିଖୋଜ\nଅଗ୍ନିଶମ ବିଭାଗ କାରଖାନାରେ ପହଞ୍ଚି ଉଦ୍ଧାର କାର୍ଯ୍ୟ ଆରମ୍ଭ କରିବା ବେଳକୁ ୧୫ ଜଣ କର୍ମଚାରୀ ଜଳି ମରିସାରିଥିଲେ । ଅଗ୍ନିକାଣ୍ଡ ଘଟିବା ବେଳେ କାରଖାନା ଭିତରେ ମୋ'ଟ ୩୭ ଜଣ କର୍ମଚାରୀ କାମ କରୁଥିଲେ ।\nଅଗ୍ନିକାଣ୍ଡ ପରେ କାରଖାନାର ଏକ ଦୃଶ୍ୟ\nପୁଣେଃ ମହାରାଷ୍ଟ୍ରର ପୁଣେ ନିକଟରେ ଏକ ରାସାୟନିକ କାରଖାନାରେ (chemical factory) ଏକ ଭୟଙ୍କର ଅଗ୍ନିକାଣ୍ଡରେ ଅତି କମରେ ୧୫ ଜଣ କର୍ମଚାରୀଙ୍କ ମୃତ୍ୟୁ ଘଟିଛି । ଏସ୍.ଭି.ଏସ୍. ଆକ୍ୱା ଟେକ୍ନୋଲୋଜିସ (SVS Aqua Technologies) ନାମକ ଏହି କାରଖାନାରେ ନିଆଁ ଭିତରେ କେତେକ କର୍ମଚାରୀ ଫସି ରହିଥିବା ସନ୍ଦେହ କରାଯାଉଛି ଓ ସେମାନଙ୍କୁ ଉଦ୍ଧାର କରିବା ପାଇଁ ଉଦ୍ୟମ ଚାଲିଛି ।\nଜଳ ବିଶୋଧନ ପାଇଁ କ୍ଲୋରିନ୍ ଡାଇଅକ୍ସାଇଡ୍ ଟାବଲେଟ୍ (chlorine dioxide tablet) ଉତ୍ପାଦନ କରୁଥିବା ଏହି କାରଖାନାରେ ସୋମବାର ଅପରାହ୍ଣରେ ନିଆଁ ଲାଗିଯାଇଥିଲା (Pune factory fire) । ପୋଲିସ୍ ଓ ଅଗ୍ନିଶମ ବିଭାଗ ଘଟଣା ସ୍ଥଳରେ ପହଞ୍ଚି ଉଦ୍ଧାର କାର୍ଯ୍ୟ ଆରମ୍ଭ କରିବା ବେଳକୁ ୧୫ ଜଣ କର୍ମଚାରୀ ଜଳି ମରିସାରିଥିଲେ । ନିଆଁକୁ ଆୟତ୍ତ କରାଯିବା ପରେ ବି କାରଖାନାର ବିଭିନ୍ନ ଅଞ୍ଚଳକୁ ଉଦ୍ଧାରକାରୀ ଦଳ ପହଞ୍ଚିପାରି ନ ଥିଲେ ।\n"ଏ ପର୍ଯ୍ୟନ୍ତ ୧୫ଟି ମୃତ ଦେହ ବାହାରକୁ ଅଣାଯାଇଛି ଓ ନିଖୋଜ କର୍ମଚାରୀମାନଙ୍କୁ ଖୋଜା ଚାଲିଛି । ମୃତ୍ୟୁ ସଂଖ୍ୟା ବଢ଼ିପାରେ । ସମଗ୍ର ଅଞ୍ଚଳରେ ଖୋଜାଖୋଜି ସରିବା ପରେ ମୋ'ଟ ମୃତ୍ୟୁ ଓ କ୍ଷୟକ୍ଷତି ସ୍ପଷ୍ଟ ହେବ," ଅଗ୍ନିକାଣ୍ଡ ପରେ କାରଖାନା ପରିଦର୍ଶନ କରିଥିବା ପୁଣେ ଜିଲ୍ଲା କଲେକ୍ଟର୍ ରାଜେଶ ଦେଶମୁଖ 'ଦି ଇଣ୍ଡିଆନ୍ ଏକ୍ସପ୍ରେସ୍'କୁ କହିଛନ୍ତି ।\nଅଗ୍ନିକାଣ୍ଡ ଘଟିବା ବେଳେ କାରଖାନା ଭିତରେ ମୋଟ ୩୭ ଜଣ କର୍ମଚାରୀ କାମ କରୁଥିଲେ । ସେମାନଙ୍କ ଉପସ୍ଥାନ ଖାତା ଅନୁଯାୟୀ ଅଗ୍ନିକାଣ୍ଡ ପରେ ୧୫ ଜଣ ମହିଳା ଓ ଦୁଇ ଜଣ ପୁରୁଷଙ୍କ ସମେତ ମୋଟ ୧୭ ଜଣ ନିଖୋଜ ଥିଲେ ବୋଲି ପୁଣେ ମହାନଗର ନିଗମ ବିକାଶ ପ୍ରାଧିକରଣ (ପି.ଏମ୍.ଆର୍.ଡି.ଏ.) ଅଗ୍ନିଶମ ବିଭାଗର ମୁଖ୍ୟ ଦେବେନ୍ଦ୍ର ପାତ୍ରଫୋଡ଼ କହିଛନ୍ତି ।\nମହାରାଷ୍ଟ୍ରର ଉପ-ମୁଖ୍ୟମନ୍ତ୍ରୀ ଅଜିତ ପାୱାର (Maharashtra Deputy CM Ajit Pawar) ଏହି ଅଗ୍ନିକାଣ୍ଡରେ ପ୍ରାଣ ହରାଇଥିବା ପ୍ରତି ବ୍ୟକ୍ତିଙ୍କ ପରିବାରକୁ ୫ ଲକ୍ଷ ଟଙ୍କା ସହାୟତା ଘୋଷଣା କରିଛନ୍ତି ।\nଅଗ୍ନିକାଣ୍ଡ ପରେ କାରଖାନାରୁ ପ୍ରଚୁର ପରିମାଣର ଧୂଆଁ ବାହାରିଥିଲା ଓ ସେହି ଅଞ୍ଚଳରେ ଆତଙ୍କ ସୃଷ୍ଟି ହୋଇଥିଲା । ପୁଣେ ଗ୍ରାମୀଣ ପୋଲିସ୍ ଟିମ୍ ଘଟଣା ସ୍ଥଳରେ ପହଞ୍ଚି ଲୋକଙ୍କ ଭିଡ଼କୁ ପରିଚାଳନା କରିଥିଲେ । ଅଗ୍ନିକାଣ୍ଡ ବିଷୟରେ ସୂଚନା ପାଇବା ପରେ PMRDA ଓ MIDC ଅଗ୍ନିଶମ ବାହିନୀର ଟିମ୍ ଫାୟାର୍ ଟେଣ୍ଡର୍, ୱାଟର ଟ୍ୟାଙ୍କର୍ ଓ ଅଗ୍ନି ନିର୍ବାପକ ଉପକରଣ ନେଇ ଘଟଣା ସ୍ଥଳରେ ପହଞ୍ଚିଥିଲେ ଓ ନିଆଁକୁ ନିୟନ୍ତ୍ରଣକୁ ଆଣିବାକୁ ଚେଷ୍ଟା କରିଥିଲେ ।\nଏହି ଅଗ୍ନିକାଣ୍ଡ କେମିତି ଘଟିଲା ତା' ବିଷୟରେ ଏ ପର୍ଯ୍ୟନ୍ତ କୌଣସି ସଠିକ ସୂଚନା ମିଳିନାହିଁ । ନିଆଁକୁ ସମ୍ପୂର୍ଣ୍ଣ ଆୟତ୍ତକୁ ଆଣିବା ପରେ ଏହା ବିଷୟରେ ତଦନ୍ତ ଆରମ୍ଭ ହେବ ବୋଲି କହିଛନ୍ତି ପୋଲିସ ଅଧିକାରୀମାନେ ।
